На основу члана 37. Статута Града Ниша (''Службени лист Града Ниша'', број 88/2008 и 143/2016),

Скупштина Града Ниша, на седници од 2016. године, донела је

**З А К Љ У Ч А К**

**I** Скупштина Града Ниша констатује да су градске општине које је Град образовао, у неравноправном положају у односу на општине и градове у погледу могућности учешћа на јавним позивима за подношење пројеката које расписују ресорна министарства Владе Републике Србије.

**II** Скупштина Града Ниша предлаже Влади Републике Србије измену услова за аплицирање пројектима по конкурсима које расписују ресорна министарства, на тај начин што би право учешћа било дато не јединицама локалне самоуправе, већ градовима, општинама и градским општинама.

**О б р а з л о ж е њ е**

Пет градских општина Града Ниша нема статус јединица локалне самоуправе због начина организовања, а препознају се као територијалне организације Града који је разврстан у прву категорију по развијености Та категоризација која се утврђује сваке године у надлежном министарству и предлаже Влади Републике Србије, практично онемогућава градским општинама да аплицирају за развојне пројекте и подстицајна средства, јер нису препознате као општине којима је потребна подршка.

Последица тога је чињеница да градске општине немају могућности да повећају апсорпцију средстава из већ смањених постојећих фондова, те самим тим немају ни прилику да унапреде своје локалне заједнице.

И поред тога, градске општине континуирано раде на изради пројеката, и у претходних 10 година су добиле значајна средства приликом реализације пројеката у оквиру Програма прекограничне сарадње Бугарска-Србија.

Како су пројекти једина могућност да градске општине обезбеде додатна средства за свој локални економски развој, неопходно је пружити им бар исту шансу које јединице локалне самоуправе имају приликом конкурисања код ресорних министарстава.

Број: /2016

У Нишу, 2016. године

**СКУПШТИНА ГРАДА НИША**

**ПРЕДСЕДНИК**

**Мр Раде Рајковић**